Na osnovu člana 61. stav (2) Zakona o upravi („Službeni glasnik BiH”, br. 32/02, 102/09 i 72/17) ) i člana 5. stav (2) i članom 11. Pravilnika o korištenju sredstava za reprezentaciju („Službeni glasnik BiH”, br. 26/14, 78/15, 62/17, 1/21, 63/21) direktor Agencije za zaštitu ličnih podataka u Bosni i Hercegovini *donosi*

**P R A V I L N I K**

**o korištenju sredstava za reprezentaciju u**

**Agenciji za zaštitu ličnih podataka u Bosni i Hercegovini**

**I OPŠTE ODREDBE**

**Član 1.**

Ovim Pravilnikom uređuju se uslovi i način korištenja sredstava za reprezentaciju, lica sa pravom korištenja sredstava za reprezentaciju, maksimalan iznos sredstava za reprezentaciju na godišnjem nivou u Agenciji za zaštitu ličnih podataka u Bosni i Hercegovini (u daljem tekstu: Agencija).

**Član 2.**

1. Reprezentacija je pravo na korištenje sredstava za ugostiteljske usluge zaposlenih u Agenciji, a u vezi sa poslovima i zadacima vršenja nadležnosti i pripadajućeg djelokruga rada Agencije, radi održavanja službenih i poslovnih kontakata i prijema gostiju.

**Član 3.**

1. S obzirom na način korištenja, reprezentacija može biti eksterna i interna reprezentacija.
2. Eksterna reprezentacija podrazumijeva korištenje ugostiteljskih usluga u zemlji i inostranstvu od strane Agencije, van službenih prostorija ili u prostorijama institucija Bosne i Hercegovine kada se radi o organizaciji svečanih prijema, poslovnih sastanaka i drugih događaja.
3. Interna reprezentacija podrazumijeva korištenje ugostiteljskih usluga u službenim prostorijama Agencije za koje usluge pruža Služba za zajedničke poslove institucija Bosne i Hercegovine.

**II KORIŠTENJE SREDSTAVA REPREZENTACIJE**

**Član 4.**

Pravo na korištenje sredstava za reprezentaciju u Agenciji imaju sljedeće osobe:

1. direktor;
2. zamjenik direktora i
3. pomoćnici direktora.

**Član 5.**

1. Maksimalan iznos sredstava za reprezentaciju, za Agenciju na godišnjem nivou, iznosi
6.000,00 KM i utvrđuje se kao:
	1. Eksterna reprezentacija za predstavnike institucija i organizacija iz stava (2) ovog člana u iznosu od 4.000,00 KM
	2. Interna reprezentacija za direktora, zamjenika direktora, pomoćnike direktora i šefa kabineta u iznosu od 2.000,00 KM.
2. Predstavnici institucija i organizacija u smislu ovog Pravilnika su predstavnici međunarodnih institucija i organizacija drugih država, institucija i organizacija Bosne i Hercegovine, entiteta, Distrikta Brčko Bosne i Hercegovine i istaknuti pojedinci u situacijama i svečanostima utvrđenim ovim Pravilnikom.
3. Dobavljači za eksternu reprezentaciju biraju se u skladu sa Zakonom o javnim nabavkama.

**Eksterna reprezentacija**

**Član 6.**

1. Korištenje sredstava eksterne reprezentacije za sastanke sa predstavnicima iz člana 5.
 stava (2) Pravilnika mora biti razumno i primjereno skupu, a mogu se koristiti u
 inostranstvu, Bosni i Hercegovini i samom sjedištu Agencije.
2. Korištenje sredstava eksterne reprezentacije vrši se na osnovu ugovora potpisanog sa
 izabranim dobavljačem.

**Član 7.**

1. Računi od davaoca usluge moraju biti originalni, detaljni i potpisani od korisnika usluge.
2. Računi koji sadrže neodređene opise neće se priznati kao izvršene usluge reprezentacije.

**Interna reprezentacija**

**Član 8.**

1. Interna reprezentacija odnosi sa na korištenje sredstava reprezentacije za tople napitke i bezalkoholna pića prilikom održavanja radnih sastanaka u Agenciji. Navedena reprezentacija koristi se na osnovu numerisanih blokova izdatih od strane Službe za zajedničke poslove institucija Bosne i Hercegovine.
2. Sredstva reprezentacije za namjene iz prethodnog stava, utvrđuju se na godišnjem nivou u skladu sa članom 5. stav (1) Pravilnika.
3. Zadužuje se Odsjek za računovodstveno – materijalne poslove da vrši praćenje utroška sredstava reprezentacije putem tromjesečnih izvještaja i o tome obavještava direktora.

**Član 9.**

1. Odobrena sredstva interne reprezentacije za pomoćnike direktora iznosi do 30,00 KM na mjesečnom nivou.
2. U slučaju prekoračenja odobrenih sredstava za internu reprezentaciju po tromjesečnom izvještaju, za isti iznos prekoračenja umanjuju se sredstva u sljedećem tromjesečju.

**Član 10.**

1. Račune za eksternu i internu reprezentaciju evidentiratće Odsjek za računovodstveno - materijalne poslove Sektora za administraciju.
2. Sredstva za reprezentaciju evidentiraju se knjigovodstveno, kao posebna budžetska pozicija u okviru odobrenih budžetskih sredstava za ovu namjenu.

**Član 11.**

Sprovođenje ovog Pravilnika obavlja se u Sektoru za administraciju - Odsjeku za računovodstveno - materijalne poslove, a posebno poslovi:

* primanja, zavođenja svih računa za eksternu i internu reprezentaciju, u skladu sa ugovorom;
* knjigovodstveno evidentiranje troškova reprezentacije.

**III PRELAZNE I ZAVRŠNE ODREDBE**

**Član 12.**

Stupanjem na snagu ovog Pravilnika prestaje da važi Pravilnik o korištenju sredstava za reprezentaciju u Agenciji za zaštitu ličnih podataka u Bosni i Hercegovini br. 05-1-02-2-881-1/17 od 29.09.2017.

**Član 13.**

Ovaj Pravilnik stupa na snagu danom donošenja.

 **D I R E K T O R**

dr. Dragoljub Reljić

**Broj: 05-1-02-2-258-3/22**

**Sarajevo, 18.04.2022. godine**